NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VIII. volebné obdobie

Číslo: CRD - 763/2020

**61a**

# Spoločná správa

**výborov Národnej rady Slovenskej republiky o výsledku prerokovania vládneho zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 61) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vládneho návrhu zákona.

**I.**

 Národná rada Slovenskej republiky uznesením z 20. apríla 2020 č. 82 sa uzniesla prerokovať vládny návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 61) v druhom čítaní a prideliť ho týmto výborom:

 Ústavnoprávnemu výboru Národnej rady Slovenskej republiky,

 Výboru Národnej rady Slovenskej republiky pre financie a rozpočet,

 Výboru Národnej rady Slovenskej republiky pre verejnú správu a regionálny rozvoj a

Výboru Národnej rady Slovenskej republiky pre vzdelávanie, vedu, mládež a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky.

Iné výbory o vládnom návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

 K vládnemu návrhu zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 61) v druhom čítaní zaujali výbory Národnej rady Slovenskej republiky tieto stanoviská:

**Ústavnoprávny výbor Národnej rady Slovenskej republiky** v uznesení č. 17 z 21. apríla 2020**,**

**Výbor Národnej rady Slovenskej republiky pre financie a rozpočet** v uznesení č. 17 z 21. apríla 2020a

**Výbor Národnej rady Slovenskej republiky pre verejnú správu a regionálny rozvoj** v uznesení č. 10 z 21. apríla 2020

**zhodne odporúčajú** vládny návrh zákona **schváliť.**

**Výbor Národnej rady Slovenskej republiky pre vzdelávanie, vedu, mládež
a šport** v uznesení č. 10 z 21. apríla 2020 **odporúča** vládny návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov Národnej rady Slovenskej republiky uvedených v III. časti tejto spoločnej správy vyplývajú tieto pozmeňujúce a doplňujúce návrhy:

**K čl. II**

1. V bode 4 § 39hd ods. 2 prvej vete sa za slová „Ak funkčné obdobie“ vkladá slovo „orgánu“.

 Ide o legislatívno-technickú úpravu.

 Výbor NR SR pre vzdelávanie, vedu, mládež a šport

**Gestorský výbor odporúča schváliť**

**K čl. V**

1. Za bod 3 sa vkladá nový bod 4, ktorý znie:

 „4. V § 38 ods. 1 sa číslo „18“ nahrádza číslom „17“.

 Doterajšie body sa primerane preznačia.

 Ide o legislatívno-technickú úpravu v nadväznosti na body 3 až 18.

 Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. Za bod 4 sa vkladajú nové body 5 až 9, ktoré znejú:

„5. V § 55 odsek 3 znie:

 „(3) Prospech žiaka v jednotlivých vyučovacích predmetoch vo všetkých ročníkoch základnej školy možno hodnotiť slovne.“.

6. V § 55 sa vypúšťajú odseky 12 a 14.

 Doterajšie odseky 13 a 15 až 23 sa označujú ako odseky 12 až 21.

7. V § 55 odsek 14 znie:

 „(14) Žiak hodnotený slovne prospel, ak v povinných vyučovacích predmetoch splnil kritériá hodnotenia určené základnou školou.“.

8. V § 55 ods. 16 sa slová „bol hodnotený ako „dosiahol neuspokojivé výsledky““ nahrádzajú slovami „nesplnil kritériá hodnotenia určené základnou školou“.

9. V § 55 ods. 18 sa slová „dosiahol neuspokojivé výsledky“ nahrádzajú slovami „nesplnil kritériá hodnotenia určené základnou školou“.“.

 Doterajšie body sa primerane preznačia.

 Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. Bod 5 sa vypúšťa.

Doterajšie body sa primerane preznačia.

 Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. Za bod 5 sa vkladajú nové body 6 až 13, ktoré znejú:

„6. V § 56 odsek 1 znie:

 „(1) Ak nemožno žiaka vyskúšať a hodnotiť v riadnom termíne v prvom polroku, žiak sa za prvý polrok nehodnotí; riaditeľ školy určí na jeho vyskúšanie a hodnotenie náhradný termín, a to spravidla tak, aby sa hodnotenie mohlo uskutočniť najneskôr do dvoch mesiacov po skončení prvého polroka.“.

7. V § 56 ods. 2 sa slovo „klasifikovať“ nahrádza slovom „hodnotiť“ a slovo „klasifikovaný“ sa nahrádza slovom „hodnotený“.

 8. V § 56 ods. 3 sa slová „dosiahol neuspokojivé výsledky“ nahrádzajú slovami
„nesplnil kritériá hodnotenia určené základnou školou najviac z dvoch vyučovacích predmetov“.

 9. V § 56 ods. 5 písm. a) sa slovo „klasifikovaný“ nahrádza slovom „hodnotený“.

10. V § 56 ods. 6 sa slovo „klasifikuje“ nahrádza slovom „hodnotí“ a na konci sa pripájajú tieto slová: „alebo v slovnom hodnotení nesplnil kritériá hodnotenia určené základnou školou“.

11. V § 57 ods. 1 úvodnej vete sa slovo „klasifikuje“ nahrádza slovom „hodnotí“.

12. V § 57 ods. 2 štvrtej vete sa slovo „klasifikáciu“ nahrádza slovom „hodnotenie“.

13. V § 57 ods. 3 prvej vete sa slová „správnosti klasifikácie“ nahrádzajú slovami „správnosti hodnotenia“.“.

 Doterajšie body sa primerane preznačia.

 **Odôvodnenie k bodom 3 až 5:**

Navrhovaná úprava súvisí s rozšírením možnosti slovného hodnotenia pre všetky ročníky žiakov základnej školy.

Hodnotenie stupňami prospechu sa javí ako nadbytočné a zvádzajúce ku kategorizácii žiakov, ktorá nemusí byť vždy objektívna. Prekážkou pri hodnotení môžu byť nejednoznačné kritériá pre jednotlivé vyučovacie predmety, v ktorých prebieha klasifikácia. Školy si budú môcť zvoliť z viacerých možností ako pristúpiť k hodnoteniu žiakov a oceniť ich výnimočný pokrok formou slovného komentára.

Z uvedeného dôvodu je žiaduce procesy hodnotenia individualizovať, a to nielen priebežne, ale aj v celkovom hodnotení. Slovné hodnotenie sa preto navrhuje ako jedna z možností hodnotenia pre základnú školu.

Slovné hodnotenie zároveň podporuje individuálny prístup ku vzdelávaniu, vzhľadom na to, že priebežná spätná väzba, ako aj celkové hodnotenie je poskytované adresne konkrétnemu žiakovi a zameriava sa na identifikáciu tých oblastí, ktoré je potrebné a možné v procese učenia sa zlepšovať.

 Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. V bode 6 úvodnej vete sa slová „§ 161i sa vkladá § 161j“ nahrádzajú slovami „§ 161j sa vkladá § 161k“ a označenie „§ 161j“ sa nahrádza označením „§ 161k“.

Legislatívno-technickú úprava.

 Výbor NR SR pre vzdelávanie, vedu, mládež a šport

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o pozmeňujúcich a doplňujúcich návrhoch uvedených pod bodmi **1 až 6 spoločne** s odporúčaním ich **schváliť.**

**V.**

 **Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky vládny návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 61)**  **schváliť.**

 Predmetná **spoločná správa** výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 61a)** bola **schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 21. apríla 2020 č. 12.

Týmto uznesením výbor zároveň poveril spoločného spravodajcu **Richarda Vašečku**, aby na schôdzi Národnej rady Slovenskej republiky informoval o výsledku rokovania výborov, stanovisku a návrhu gestorského výboru a predkladal návrhy podľa príslušných ustanovení zákona o rokovacom poriadku Národnej rady Slovenskej republiky.

Bratislava apríl 2020

**Richard Vašečka v. r.**

predseda

Výboru NR SR pre vzdelávanie, vedu, mládež a šport